## Pravilnik o obveznom označavanju i upisu u jedinstveni registar domaćih životinja te vođenju evidencija

### NN 110/2004 (11.8.2004.), Pravilnik o obveznom označavanju i upisu u jedinstveni registar domaćih životinja te vođenju evidencija

# ministarstvo poljoprivrede, šumarstva i vodnoga gospodarstva

2125

Na temelju članka 16. stavka 5.
Zakona o veterinarstvu (»Narodne novine«, broj 70/97, 105/01 i 172/03) i članka
4. stav­ka 3. Zakona o stočarstvu (»Narodne novine«, broj 70/97, 36/98 i 151/03),
ministar poljoprivrede, šumarstva i vodnoga gospodarstva donosi

## PRAVILNIK

### O OBVEZNOM OZNAČAVANJU I UPISU U JEDINSTVENI REGISTAR DOMAĆIH ŽIVOTINJA TE VOĐENJU EVIDENCIJA

I. OPĆE ODREDBE

Članak
1.

Ovim
Pravilnikom utvrđuje se jedinstveni sustav ozna­čavanja životinja te način
vođenja Jedinstvenog registra domaćih životinja i propisanih evidencija.

Članak
2.

Radi
provedbe mjera zaštite zdravlja ljudi i životinja od zaraznih i nametničkih
bolesti, kontrole prometa domaćih životinja, uzgojno-selekcijskog rada i
ostvarivanja prava na državne potpore u poljoprivredi, obvezno je označavanje
svih domaćih životinja na način propisan ovim Pravilnikom.

Članak 3.

U smislu ovog Pravilnika pojmovi
koji se koriste imaju sljedeće značenje:

1.
*Vlasnik domaće životinje* – fizička ili pravna osoba u čijem se
vlasništvu nalazi životinja.

2.
*Posjednik domaće životinje* – fizička ili pravna osoba koja je kao
vlasnik, korisnik ili čuvar, izravno odgovorna za zdravlje i dobrobit
životinje.

3.
*Domaće životinje* – sva grla goveda, koza, ovaca, konja, magaraca i
svinja bez obzira na dob, pasminu ili križanje i porijeklo.

4.
*Jedinstveni registar domaćih životinja* (u daljnjem tekstu: Registar) –
temeljna baza podataka o svim domaćim životinjama u Republici Hrvatskoj, koji
vodi Hrvatski stočarski centar (u daljnjem tekstu: HSC), u elektroničkom
obliku.

5.
*Ovlaštena organizacija za označavanje domaćih životinja* – pravna osoba
koja je ovlaštena od Ministarstva poljoprivrede, šumarstva i vodnoga
gospodarstva (u daljnjem tekstu: Ministarstvo) za obavljanje navedene
djelatnosti u skladu s ovim Pravilnikom.

6.
*Obvezna dokumentacija za označavanje* – svi obrasci propisani ovim
Pravilnikom.

7.
*Označena životinja* – svaka domaća životinja koja je označena na način
propisan ovim Pravilnikom.

8.
*Ponovno označavanje* – postupak kojim se domaća životinja koja je
izgubila oznaku ponovno označi na način propisan ovim Pravilnikom.

9.*Potvrda o označavanju* – dokument koji posjednik životinje dobiva za
označenu životinju, izdaje se jednom za pojedinu životinju i služi kao dokaz o
identitetu te prati životinju u prometu do dana dostave Potvrde o označavanju –
Putnog lista na adresu vlasnika životinje.

10.*Potvrda o označavanju* – Putni list (Prilog 6.) ispisuje se iz Registra
nakon označavanja i registracije goveda, a sadrži podatke o govedu, podatke o
vlasniku te podatke o eventualnim prethodnim vlasnicima, te prati životinju u
prometu.

Članak 4.

Posjednik domaće životinje
odgovoran je da je svaka pojedina domaća životinja, odnosno cijelo stado,
označeno na način propisan ovim Pravilnikom.

 Ako se životinja izgubi ili je ukradena, posjednik je dužan u roku
od 7 dana o tome izvijestiti ovlaštenu organizaciju.

Članak 5.

Označavanje životinja obavljaju
pravne osobe ovlaštene od Ministarstva, i to:

1. ovlaštene veterinarske
organizacije;

2. HSC.

Članak 6.

Ovlaštene pravne osobe iz članka
5. ovog Pravilnika moraju voditi propisanu evidenciju označenih životinja.

Nakon označavanja ovlaštena
organizacija posjedniku životinje izdaje propisanu potvrdu o označavanju.

Potvrda iz stavka 2. ovog članka
služi kao dokaz o identitetu te prati životinju u prometu do dana dostave
Potvrde o označavanju – Putnog lista na adresu vlasnika životinje.

Ovlaštene veterinarske
organizacije i HSC podatke o ozna­čenim životinjama unose u Registar jednom
tjedno za prethodni tjedan.

Članak 7.

Izdavanje i distribuciju ušnih
markica, potrebnih sredstava za obvezno označavanje životinja te propisanih
obrazaca obavlja HSC.

Distribucija
ušnih markica ovlaštenim veterinarskim organizacijama obavlja se prema dinamici
narudžbe.

HSC
vodi Evidenciju o distribuciji markica i dokumentacije za označavanje, na
propisanom obrascu, a Ministarstvu dostavlja mjesečna izvješća o distribuciji
ušnih markica i izdavanju propisane dokumentacije.

Članak
8.

Registar
vodi HSC, i to za pojedine vrste domaćih životinja.

Podaci
o uzgojno valjanim životinjama unose se i u Središnji upisnik uzgojno valjanih
grla koji vodi HSC.

Podatke
u Registar upisuju:

– ovlaštene veterinarske
organizacije;

– HSC;

– nadležni veterinarski
inspektori koji obavljaju obvezne veterinarsko-zdravstvene preglede na granici
odnosno u objektima registriranim za klanje životinja.

Pristup Registru radi pregleda
podataka imaju:

– Ministarstvo;

– Ovlaštene veterinarske
organizacije;

– HSC;

– Hrvatski zavod za
poljoprivredno savjetodavnu službu (u daljnjem tekstu: HZZPSS);

– Centri za reprodukciju.

Na temelju podnesenog posebnog
zahtjeva, Ministarstvo može odobriti pristup Registru i drugim korisnicima.

Praćenje i kontrolu vođenja
Registra obavlja Ministarstvo – Uprava za veterinarstvo.

Članak 9.

U objektima registriranim za
klanje životinja, evidenciju o klanju vode nadležni veterinarski inspektori
odnosno ovlašteni veterinari u skladu s posebnim propisom, pri čemu moraju
poništiti Potvrde o označavanju – Putne listove, a ušne markice razdužiti kod
HSC-a do 10-og u mjesecu za prethodni mjesec.

Posjednik životinje mora odmah
izvijestiti nadležnu ovlaštenu veterinarsku organizaciju o uginuću označene
životinje, a s ušnom markicom i dokumentacijom ovlaštena veterinarska
organizacija postupa u skladu sa stavkom 1. ovog članka.

Nadležna veterinarska inspekcija
odnosno ovlaštene veterinarske organizacije moraju voditi evidenciju o klanju
odnosno uginuću životinja na propisanom obrascu (prilog 10.) koji se ispisuje
iz Registra nakon unosa podataka, a podatke unose u Registar jednom tjedno za
prethodni tjedan.

Članak 10.

Uvezene životinje namijenjene
klanju ne podliježu obilježavanju propisanom ovim Pravilnikom.

Evidenciju izvezenih životinja vodi
granična veterinarska inspekcija u propisanom obliku.

Pri izvozu granični veterinarski
inspektor sve Potvrde o označavanju - Putne listove poništava, a podatke unosi
u Registar jednom tjedno za prethodni tjedan.

Članak 11.

Sve uvezena goveda, ovce, koze i
svinje prije raspuštanja karantene potrebno je označiti, izdati Potvrdu o
označavanju, evidentirati i upisati u Registar, na način propisan ovim
Pravilnikom.

Označavanje životinja prije
raspuštanja karantene provode ovlaštene veterinarske organizacije.

Domaćim životinjama iz stavka 1.
ovoga članka uz oznaku propisanu ovim Pravilnikom ostaje oznaka zemlje
porijekla odnosno zemlje izvoznice.

Uvezenim konjima i magarcima
ostaje nepromijenjena izvorna oznaka zemlje porijekla odnosno zemlje izvoznice
te im se izdaje Potvrda o označavanju s opisnom listom.

Članak 12.

Propisane ušne markice i
dokumentaciju može proizvoditi samo od Ministarstva ovlašteni proizvođač.

Proizvođač ušnih markica obvezan
je voditi evidenciju o proizvedenim i isporučenim količinama ušnih markica.

Proizvođač je obvezan osigurati
isporuku ušnih markica najmanje za trogodišnje razdoblje te proizvoditi njihove
duplikate na zahtjev HSC-a.

Propisane obrasce i
dokumentaciju za označavanje životinja može tiskati samo od Ministarstva
ovlaštena tiskara, koja mora numerirati obrasce te voditi evidenciju o
proizvedenim i distribuiranim količinama.

II. OZNAČAVANJE GOVEDA

Članak 13.

Goveda moraju biti označena
ušnom markicom (Prilog 1.), u oba uha.

Goveda već označena
osmeroznamenkastim markicama s oznakom HSC-a u oba uha ne moraju se ponovno
označavati.

Članak 14.

Tele mora biti prijavljeno
najkasnije 8 dana nakon poroda, a označeno i evidentirano do dvadesetprvog dana
po prijavi.

U slučaju kada se tele ranije
stavlja u promet, prethodno mora biti označeno.

U slučaju da domaća životinja
izgubi ušnu markicu, posjednik mora u roku od 8 dana izvijestiti ovlaštenu
organizaciju koja ju je označila, radi ponovnog označavanja.

Gubitak ušne markice ovlašteni
označavatelj prijavljuje na formularu »Narudžba izgubljene ušne markice«
OOG-3/SL (prilog 4) koji se piše u 3 primjerka. Jedan primjerak ostaje
posjedniku i služi kao dokaz da je životinja već označena i upisana u Registar.

Proizvođač putem distributera
novu ušnu markicu dostavlja ovlaštenoj organizaciji odnosno fizičkoj osobi u
roku od 30 dana, s naznakom da je ušna markica duplikat.

Članak 15.

Ovlaštena osoba za označavanje
izdaje posjedniku goveda potvrdu o označavanju (prilog 5.), u kojoj su navedeni
sljedeći podaci:

– zemlja porijekla;

– životni broj goveda;

– datum rođenja;

– pasmina goveda;

– spol goveda;

– kategorija goveda;

– životni broj majke; u slučaju
embrio transfera upisuje se životni broj biološke majke i nosioca embrija;

– HB broj oca;

– osobni podaci
vlasnika/posjednika životinje i šifra gospodarstva;

– šifra osobe koja obavlja
označavanje;

– potpis osobe koja obavlja
označavanje;

– datum označavanja.

Potvrda o označavanju izdaje se
u 3 primjerka. Prvi primjerak namijenjen je ovlaštenoj organizaciji za
označavanje, drugi primjerak dostavlja se HSC-u, treći primjerak potvrde se
izdaje posjedniku i služi kao dokaz o identitetu životinje.

Članak 16.

Potvrda o označavanju – Putni
list ispisuje se iz Registra nakon označavanja i registracije goveda u roku od
7 dana od dana dostave podataka u Registar, a sadrži podatke o govedu, podatke
o vlasniku te podatke o eventualnim prethodnim vlasnicima.

Potvrda o označavanju – Putni
list prati životinju u prometu i važeća je samo ako glasi na ime vlasnika
goveda, odnosno do dolaska goveda na gospodarstvo kod novog vlasnika i to uz
priloženu važeću dokumentaciju o izvršenom utovaru životinje izdanu od
ovlaštene veterinarske organizacije.

Prilikom promjene vlasnika, kod
utovara, dotadašnji vlasnik ispunjava obrazac Odlazak (OOG-7) uz pomoć ovlaštenog
veterinara koji preuzima navedeni obrazac i podatke upisuje u Registar. Novi
vlasnik preuzima obrazac Dolazak (OOG-8) od dotadašnjeg vlasnika, ispunjava ga
uz pomoć ovlaštenog veterinara, te ga prilikom istovara predaje ovlaštenom
veterinaru koji podatke unosi u Registar.

Iznimno od stavka 2. i 3. ovog
članka u slučaju kad novi vlasnik preuzima govedo u svrhu prodaje klaonici, uz
priloženu važeću dokumentaciju o izvršenom utovaru životinje izdanu od
ovlaštene veterinarske organizacije, na obrasce Odlazak i Dolazak ne upisuju se
podaci o vlasniku već podaci o klaonici kojoj će vlasnik prodati govedo.

U slučaju gubitka Potvrde o
označavanju – Putnog lista, vlasnik mora u roku 8 dana predati zahtjev za
izdavanje duplikata Potvrde ovlaštenoj organizaciji, na kojoj mora biti
vidljivo označeno da se radi o duplikatu.

Članak 17.

Posjednik goveda obvezan je
voditi registar goveda na gospodarstvu te sve promjene redovito evidentirati,
najkasnije do trećeg dana po nastaloj promjeni.

Registar iz stavka 1. ovoga članka
sadrži sljedeće podatke:

– ime i prezime vlasnika /
posjednika životinje, šifra gospodarstva;

– životni broj goveda;

– datum rođenja;

– pasmina goveda;

– spol goveda;

– životni broj majke; u slučaju
embrio transfera upisuje se životni broj biološke majke i nositelja embrija;

– HB broj oca;

– datum dolaska goveda na farmu;

– podatke o privremenim
odlascima s farme (pašarenje, izložbe, smotre, sajmovi);

– podatke o liječenju i karenci.

Članak 18.

Posjednik goveda odgovoran je za
prijavu telenja, o čemu mora izvijestiti ovlaštenu organizaciju.

III. OZNAČAVANJE KONJA I
MAGARACA

Članak 19.

Posjednici za konje i magarce
moraju posjedovati Potvrdu o označavanju s opisnom listom (Prilog 7.), u koju
se upisuje jedinstveni životni broj.

Konji i magarci mogu biti
označeni paljenim žigom u skladu s izraženom voljom vlasnika.

Kod označavanja paljenim žigom
mora biti izdana Potvrda o označavanju s opisnom listom.

Članak 20.

Životni broj sastoji se od 11
znamenki.

Članak 21.

Svakom mladom grlu mora biti
izdana Potvrda o označavanju s opisnom listom, prije odbića od majke.

Nakon izdavanja Potvrde o
označavanju s opisnom listom, podaci o označenoj životinji unose se u Registar.

Članak 22.

Ukoliko se konji i magarci
označavaju paljenim žigom, on mora biti na lijevom, odnosno desnom butu i/ili
lijevom sedlištu.

Oznaka se sastoji od numeričke
oznake i pripadajućeg simbola.

Brojevi na numeričkoj oznaci
moraju biti sljedećih dimenzija: visina 5 cm; širina 3 cm; dubina 2 - 3 mm.

Uzgojno valjana grla mogu se
obilježiti paljenim žigom u skladu s Programom uzgoja.

Članak 23.

Potvrda o označavanju iz članka
19. stavka 1. ovog Pravilnika sadržava sljedeće podatke:

–
zemlja porijekla;

–
životni broj;

–
datum i mjesto ždrebljenja/pulenja;

–
pasmina;

–
spol;

–
ime grla;

–
žig;

–
boja;

–
otac;

–
majka;

–
uzgajivač/vlasnik/posjednik;

–
datum označavanja.

Drugi
dio potvrde odnosi se samo na dijagram konja odnosno magarca, gdje se ucrtavaju
osnovne karakteristike grla, i to: oznake – znakovlja i zvrci.

Članak
24.

Potvrda
o označavanju i opisna lista izdaje se u 3 primjerka. Prvi primjerak namijenjen
je ovlaštenoj organizaciji za ozna­čavanje, drugi primjerak dostavlja se HSC-u,
a treći primjerak potvrde ostaje posjedniku i služi kao dokaz o identitetu
životinje te je prati u prometu.

U
slučaju gubitka potvrde o označavanju, posjednik u roku 8 dana mora predati
zahtjev za izdavanje duplikata potvrde ovlaštenoj organizaciji, na kojoj je
vidljivo označeno da se radi o duplikatu.

Članak
25.

Posjednik
konja odnosno magaraca mora voditi registar konja odnosno magaraca na
gospodarstvu te sve promjene redovito evidentirati najkasnije u roku od tri
dana od nastanka promjene.

Registar
iz stavka 1. ovoga članka sadrži sljedeće podatke:

–
ime i prezime posjednika životinje, šifru gospodarstva;

–
životni broj životinje;

–
šifru vlasnika životinje;

–
datum rođenja i pasminu konja ili magarca;

–
spol;

–
životni broj majke;

–
životni broj oca;

–
datum dolaska grla na gospodarstvo;

–
podatke o privremenim odlascima s farme (izložbe, sajmovi, smotre, sportska
natjecanja);

–
datum izlučivanja životinje iz uzgoja;

–
podatke o liječenju i karenci;

–
pojedine napomene.

Članak
26.

Posjednik konja odnosno magaraca
odgovoran je za prijavu ždrijebljenja odnosno pulenja, o čemu mora izvijestiti ovlaštenu
organizaciju u roku od 8 dana.

IV. OZNAČAVANJE SVINJA

Članak 27.

Svinje
se označavaju ušnim markicama sa životnim brojem (Prilog 2.), koje se stavljaju
na desno uho.

Uzgojno
valjane životinje mogu se dodatno označiti tetoviranjem u lijevo uho.

Nakon
označavanja, podaci o označenoj životinji unose se u Registar.

Članak
28.

Životni
broj je jedinstveni broj od 10 znamenaka, koji se sastoji od kontrolnog i
tekućeg dijela broja.

Prva
znamenka broja je kontrolna, a preostalih 9 znamenki tvore tekući slijed.

Kontrolna
znamenka dobije se prema određenoj formuli i osigurava neponovljivost pojedinog
broja.

Članak
29.

Označavanje
grla ušnom markicom obavlja se po prijavi vlasnika, prilikom provođenja
imunoprofilaktičkih mjera, a najkasnije prije stavljanja grla u promet.

Članak
30.

Nakon
obavljenog označavanja, ovlaštena organizacija za označavanje izdaje posjedniku
životinja potvrdu o označavanju (prilog 8.).

Potvrda
o označavanju izdaje se u 3 primjerka. Prvi primjerak namijenjen je ovlaštenoj
organizaciji za označavanje, drugi primjerak potvrde dostavlja se HSC-u, a
treći primjerak ostaje posjedniku i služi kao dokaz o identitetu životinje.

Članak
31.

Potvrda
o označavanju svinja sadrži sljedeće podatke:

–
zemlja porijekla;

–
životni broj grla;

–
datum rođenja grla;

–
spol;

–
broj majke (ako je poznata);

–
broj oca (ako je poznat);

–
podatke o vlasniku/posjedniku (ime i prezime, adresa, šifra gospodarstva);

–
datum označavanja;

–
potpis označavatelja i ovjeru ovlaštene organizacije.

Članak
32.

Prilikom
klanja svinja za potrebe vlastitog domaćinstva, posjednik mora, uz propisani
uzorak za pregled mesa na trihinelozu, dostaviti ovlaštenoj veterinarskoj
organizaciji i ušnu markicu zaklane životinje.

Članak
33.

Posjednik
svinja obvezan je voditi registar svinja na gospodarstvu te sve promjene
evidentirati u roku od 7 dana od nastale promjene.

Registar
iz stavka 1. ovoga članka sadrži sljedeće podatke:

–
ime i prezime vlasnika/posjednika životinje, šifru gospodarstva;

– životni broj životinja;

– podatke o prometu životinja
(datum stavljanja životinja u promet, broj životinja koje se stavljaju u
promet, novo brojno stanje);

– podatke o liječenju i karenci.

V. OZNAČAVANJE OVACA I KOZA

Članak 34.

Ovce i koze označavaju se ušnom
markicom (prilog 3.), u desno uho, a uzgojno valjane životinje i tetoviranjem u
lijevo uho.

Označavanje
grla ušnom markicom obavlja se po prijavi posjednika, prilikom provođenja
imunoprofilaktičkih mjera, a najkasnije prije stavljanja grla u promet.

Članak
35.

Nakon
označavanja ovlaštena organizacija izdaje i ovjerava potvrdu o označavanju
(prilog 9.), koja sadrži sljedeće podatke:

–
zemlju porijekla;

–
životni broj životinje;

–
vrstu životinje;

–
pasminu životinje;

–
spol životinje;

–
datum rođenja (ako je poznat);

–
životni broj majke (ako je poznat);

–
životni broj oca (ako je poznat);

–
ime i prezime vlasnika životinje, adresu te šifru njegova gospodarstva;

–
ime i adresu posjednika životinje te šifru njegova gospodarstva;

–
podatke o organizaciji i osobi koja je označila životinju;

–
datum označavanja životinja;

–
potpis osobe koja je obavila označavanje.

Potvrda
o označavanju izdaje se u 3 primjerka. Prvi primjerak namijenjen je ovlaštenoj
organizaciji za označavanje, drugi primjerak potvrde dostavlja se HSC-u, a
treći primjerak ostaje posjedniku.

Nakon
označavanja, podaci o označenoj životinji upisuju se u Registar.

Članak
36.

Posjednik
ovaca odnosno koza mora voditi registar ovaca odnosno registar koza na gospodarstvu,
a sve promjene evidentirati u roku od 7 dana od nastale promjene.

Registar
iz stavka 1. ovoga članka sadrži:

–
ime i prezime vlasnika/posjednika životinje, adresa, šifra gospodarstva;

–
životne brojeve odraslih grla (sve životinje nakon prvog janjenja i jarenja);

–
podatke o prometu životinja (datum stavljanja životinja u promet, svrha
prometa, broj životinja u prometu i novo stanje broja životinja);

 – podatke o izgubljenim odnosno ukradenim
životinjama;

– podatke o liječenju i karenci.

VI. PRIJELAZNE I ZAVRŠNE
ODREDBE

Članak 37.

Nadzor nad provedbom obveznog
označavanja životinja obav­ljaju državni veterinarski inspektori, županijski
veterinarski inspektori i veterinarski inspektori Grada Zagreba te stočarski
inspektori, u okviru nadležnosti određene posebnim Zakonima.

Članak 38.

Goveda koja nisu označena na
način propisan ovim Pravilnikom, moraju biti označena u roku od mjesec dana od
njegovog stupanja na snagu, a konji, magarci, svinje, ovce i koze u roku od
godine dana od dana njegovog stupanja na snagu.

Goveda označena markicama u
skladu s Pravilnikom o obveznom označavanju i upisu u jedinstveni registar
domaćih životinja te vođenju evidencija (»Narodne novine«, br. 74/03) ne moraju
se ponovno označavati, a markice propisane istim Pravil­nikom (s oznakom MPŠ)
ostaju u upotrebi do isteka zaliha.

Ovce, svinje i koze označene
markicama u skladu s Pravilnikom o obveznom označavanju životinja (»Narodne
novine«, br. 139/97) ne moraju se ponovno označavati u skladu s ovim Pravil­nikom.

Svinje, ovce i koze počinju se
označavati u skladu s ovim Pravilnikom nakon određivanja ovlaštenog proizvođača
ušnih markica u skladu s člankom 12. st 1. ovog Pravilnika.

Članak 39.

Oblici pojedinih vrsta
propisanih ušnih markica nalaze se u prilogu ovog Pravilnika i čine njegov
sastavni dio.

Oblici
pojedinih vrsta propisanih obrazaca nalaze se u prilogu ovog Pravilnika i čine
njegov sastavni dio.

Članak
40.

Početkom
primjene ovog Pravilnika prestaje važiti Pravilnik o obveznom označavanju i
upisu u jedinstveni registar domaćih životinja te vođenju evidencija (»Narodne
novine«, br. 74/03).

Članak
41.

Ovaj
Pravilnik stupa na snagu osmog dana od dana objave u »Narodnim novinama«, a
počinje se primjenjivati danom stupanja na snagu.

Iznimno
od stavka 1. ovog članka, odredbe koje se odnose na upis podataka u Jedinstveni
registar domaćih životinja za označene svinje, ovce, koze, konje i magarce
počinju se primjenjivati od 1. siječnja 2006. godine do kada je potrebno za
svinje, ovce i koze voditi Registar označene rasplodne stoke i Evidenciju
označene stoke kako je propisano u Pravilniku o obveznom označavanju životinja
(»Narodne novine«, br. 139/97).

Klasa: 112-01/04-01/2
Urbroj: 525-06-04-03
Zagreb, 23. srpnja 2004.

Ministar
**Petar Čobanković**, v. r.

Prilog 1.

UŠNA MARKICA ZA GOVEDA

Ušna markica za označavanje
goveda žute je boje, u donjem dijelu pravokutnog oblika, s izduženim gornjim
dijelom. Na vrhu ušne markice istaknuta je oznaka Ministarstva (MPŠVG). U
drugom retku vidljiva je oznaka Republike Hrvatske (HR) i tekući životni broj
koji se sastoji od deset znamenaka. U donjem retku vidno su istaknute zadnje
četiri znamenke životnog broja. Na licu »a« ušne markice nalazi se bar code
veličine 10 mm. Na licu »b« ne nalazi se barcode već se na tom mjestu nalaze uvećane
četiri znamenke, dok se na dnu markice nalazi prazan prostor predviđen za upis
imena goveda. Na oba naličja markice nalazi se istovjetan bar code putem kojega
je omogućeno elektronsko očitavanje životnog broja. Izgled životnog broja
određuje HSC.

![](dodatni/349600.gif)

PRILOG 2.

UŠNA
MARKICA ZA OZNAČAVANJE SVINJA

Ušna
markica za označavanje svinja žute je boje, oblika izduženog pravokutnika sa
zaobljenim vrhovima, najvećih dimenzija 60 x 17 mm. Na prednjoj strani (lice),
markica je podijeljena po duljini. U gornjem dijelu je životni broj, veličine
znamenki najmanje 6 mm, crne boje, a u donjem dijelu je bar code. Drugi dio ušne
markice je okruglog oblika, promjera 30 mm, a na njemu je oznaka HR i MPŠVG.

![](dodatni/349601.gif)

PRILOG
3.

UŠNA MARKICA ZA OZNAČAVANJE
OVACA I KOZA

Ušna markica za označavanje
ovaca je žute, a za označavanje koza bijele boje. Osim u boji, u svim drugim
pojedinostima ušna markica za ovce i koze je identična. Ušna markica je
plastična, sastavljena od dva dijela jednakih dimenzija, koja se prilikom
obilježavanja ovaca i koza spajaju pajaju i nakone više ne mogu rastaviti i
uporabiti. Ušna markica je pravokutnog oblika i zaobljenih stranica.

Širina
ušne markice je 33 mm, dok je visina 19 mm.

Na
prednjoj strani ušne markice (strana na kojoj se nalazi izdanak – lice) nalazi
se životni broj grla i bar code putem kojeg je moguće elektronsko očitavanje
životnog broja. Životni broj se sastoji od 9 znamenaka, od kojih je prva
znamenka kontrolna, a dobije se po zadanoj formuli i osigurava neponovljivost
životnog broja ovce i koze.

Na
drugom dijelu ušne markice (poleđina/naličje) upisana je slovna oznaka
Republike Hrvatske (HR), oznaka Ministarstva poljoprivrede šumarstva i vodnog
gospodarstva Republike Hrvatske (MPŠVG) i životni broj grla.

![](dodatni/349602.gif)
![](dodatni/349603.gif)
![](dodatni/349604.gif)
![](dodatni/349605.gif)
![](dodatni/349606.gif)
![](dodatni/349607.gif)
![](dodatni/349608.gif)
![](dodatni/349609.gif)

Pravilnik, NN 110/2004-2125